Black Lives Matter
Black Lives Matter (BLM), loke ta tradusi na Papiamentu den "bida di pretunan ta konta", ta un movementu internashonal ku a originá di e komunidat afro-merikano na Estadonan Uni di Merka i ku ta dediká na kombati violensia kontra hende pretu i di kolo. Black Lives Matter ta organisa regularmente protestanan kontra asesinato di hende pretu pa agentenan polisial i asuntunan mas amplio manera profilamentu rasial ("racial profiling"), violensia polisial i rasismo.

Na 2013 despues di e eksonerashon di George Zimmerman pa e morto di e teenager afro-merikano Trayvon Martin durante un tiroteo e movementu a kuminsa usa e hashtag #BlackLivesMatter riba retnan sosial. Black Lives Matter ta risibí rekonosimentu nashonal pa su demonstrashonnan despues di e morto di dos afro-merikanonan na 2014: Michael Brown i Eric Garner, ku a kondusi na protestanan i disturbionan na Ferguson, Missouri i New York City. 

Desde e protestanan na Ferguson partisipantenan na Black Lives Matter a ekspresa nan mes kontra inumerabel kaso di morto di afro-merikanonan a konsekwensia di akshonnan polisial, bao di kua Tamir Rice, Eric Harris, Walter Scott, Jonathan Ferrell, Sandra Bland, Samuel DuBose, Freddie Gray i George Floyd. Na 2015 Black Lives Matter a kuminsa reta politikonan publikamente, entro otro kandidatonan pa e elekshonnan presidential di 2016 na Merka, pa sali na kla ku nan posishon tokante asuntonan di diskriminashon rasial na Merka.  

E movementu mundial di Black Lives Matter ta un ret desentralisá i no tin herarkia of struktura formal.  Protestanan ku sali for di e BLM-slogan ta wordu kontinuamente kuestioná, komo ku tersera personanan ta malusa esakinan pa sakea i destrui negoshi na diferente siudat di e pais. 

Fundadonan di e movementu ta tres lider di e komunidat afro-merikano: Alicia Garza, Patrisse Cullors i Opal Tometi.

Movementunan internashonal di BLM

Hulanda

Dia 10 di yüli 2016 tabatin un protesta di Black Lives Matter riba Dam na Amsterdam. Un 400 demostrante a tene un sit-in pa protesta kontra violensia polisial. E protesta tabata pa motibo di e violensia polisial persistente na Merka kontra afro-merikanonan. E protesta tabata pasifiko, loke e organisadornan a enfatisá tambe den nan yamamentu.

Na mei i yüni 2020 tabatin un ola di demonstrashon kontra rasismo i inhustisia na Merka i ront mundu despues di e fayesimentu di George Floyd. Floyd tabata un afro-merikano di 49 aña, ku a muri dia 25 di mei 2020 na Minneapolis (Minnesota) despues ku polis a pone su rudia riba su nek. Na Hulanda miles di hende na Amsterdam, Den Haag i Rotterdam a subi kaya pa protesta.

Aruba, Bonaire i Kòrsou
Na 2020 e Islanan ABC tambe a uni nan mes na e protestanan pa George Floyd. Na Aruba a tene charlanan riba Plaza Betico Croes pa komunidad interkambia riba e tema di rasismo i loke ta relashona ku esaki, manera desigualdat, diskriminashon, explotashon di hende pa nan kolo di kuero. Bao organisashon di e movementu "Bonaire All Lives Matter" un sesenta hende a bini huntu 10 di yüni 2020 na parke Wilhelmina na Kralendijk. Komo kasonan di diskriminashon na Boneiru a oumentá último añanan e movementu ta boga pa eliminá opreshon ku un kambio di mentalidat. Ta intenshon di e movementu pa despues entrega un petishon na Gobièrnu pa kita e plakat di Johannes van Walbeeck riba parke Wilhelmina pa motibo di su vínkulo ku e historia skur di kolonialismo. Bao di e nòmber ‘Curaçao can’t breath’ (Kòrsou no por hala rosea) un grupo di hoben di Kòrsou a bini huntu na Brionplein pa pidi atenshon pa igualdat i derechi igual.

Literatura 
 Black Lives Matter, Sue Bradford Edwards en Duchess Harris, 2016
 The Making of Black Lives Matter - A Brief History of an Idea, Christopher J. Lebron
 Policing the Black Man - Arrest, Prosecution, and Imprisonment, Angela J. Davis (red.), 2017
 Making All Black Lives Matter - Reimagining Freedom in the Twenty-First Century, Barbara Ransby, 2018
 Deadly Injustice: Trayvon Martin, Race, and the Criminal Justice System, Devon Johnson, Amy Farrell i Patricia Y. Warren, 2015

Mira tambe 
 Black Power

Link eksterno 
 Black Lives Matter demonstration also on Bonaire, Ret Karibense, 11 yüni 2020

Sociedad
Rasismo